ଭୁବନେଶ୍ୱର,୧୫।୨(ବ୍ୟୁରୋ): ରମାଦେବୀ ମହିଳା ବିଶ୍ୱବିଦ୍ୟାଳୟ ଛାତ୍ରୀ ଝରାଫୁଲ ନାୟକଙ୍କ ରହସ୍ୟଜନକ ମୃତ୍ୟୁ ଦିନକୁ ଦିନ ଆହୁରି ରହସ୍ୟ ଘେରକୁ ଚାଲିଯାଉଛି। ଘଟଣାର ୧୮ ଦିନ ବିତିଯାଇଥିଲେ ମଧ୍ୟ ମୃତ୍ୟୁର ପ୍ରକୃତ କାରଣ ପୋଲିସ ଖୋଜି ପାଉନି କି ସ୍ପଷ୍ଟ କରୁନି। ଏହି ମାମଲାରେ କମିଶନରେଟ ପୋଲିସର ଖଣ୍ଡଗିରି ଥାନା ଓ ଯାଜପୁରର କୁଆଖିଆ ଥାନା ପୋଲିସ ତଦନ୍ତ କରୁଛି। ମୁଖ୍ୟ ଅଭିଯୁକ୍ତ ତଥା ତାଙ୍କ ପ୍ରେମିକ ରାକେଶ ସ୍ବାଇଁଙ୍କୁ ଗିରଫ କରିବା ସହ ରିମାଣ୍ଡରେ ଆଣି ପଚରାଉଚରା କରିଥିଲେ ମଧ୍ୟ ପୋଲିସକୁ ସେପରି କିଛି ସୁଫଳ ମିଳିପାରିନି। ମୃତଦେହକୁ ଭୁବନେଶ୍ୱରରୁ ଯାଜପୁର ନେଇ ଫିଙ୍ଗିବାରେ ସହଯୋଗ କରିଥିବା ଅନ୍ୟତମ ଅଭିଯୁକ୍ତ ଶକ୍ତି ଶେଖରଙ୍କୁ ବି ଏଯାଏ ପୋଲିସ ଗିରଫ କରିପାରୁନି। ସେ ହିଁ ଏହି ମୃତ୍ୟୁର ରହସ୍ୟ ଖୋଲିବ ବୋଲି ଖୋଦ୍ ପୋଲିସ କହୁଥିଲେ ମଧ୍ୟ କାହିଁକି ଏଯାଏ ଧରିପାରୁନି ତାହାକୁ ନେଇ ପ୍ରଶ୍ନବାଚୀ ସୃଷ୍ଟି ହୋଇଛି। ଶକ୍ତି ଶେଖର ଏଟିଏମ୍ରୁ ଟଙ୍କା ଉଠାଇବା ପରେ ପୋଲିସ ତାଙ୍କ ଲୋକେଶନକୁ ଠାବ କରିଥିଲା ଓ ଖୁବ୍ଶୀଘ୍ର ଗିରଫ କରାଯିବ ବୋଲି ଯାଜପୁର ଏସ୍ଡିପିଓ ଚିନ୍ମୟ କୁମାର ନାୟକ ସୂଚନା ଦେଇଥିଲେ। ହେଲେ ଏବେ ପୂରା ହାତ ଟେକି ଦେଇଛି ଦୁଇ ଥାନା ପୋଲିସ। ନିକଟରେ ଭୁବନେଶ୍ୱରରେ ମହିଳାଙ୍କ ମୁଣ୍ଡବିହୀନ ମୃତଦେହ ମିଳିବା ଘଟଣାର ମାତ୍ର ୮ ଦିନରେ କମିଶନରେଟ ପୋଲିସ ରହସ୍ୟ ଉନ୍ମୋଚନ କରିବା ସହ ସମ୍ପୃକ୍ତ ଦୁଇ ଅଭିଯୁକ୍ତଙ୍କୁ ଗିରଫ କରିଥିଲା। ଏଥିସହ କଟାମୁଣ୍ଡ ଜବତ କରି ବାହାବା ନେଇଥିଲା। ହେଲେ ଝରାଫୁଲ ଘଟଣାରେ କାହିଁକି କମିଶନରେଟ ପୋଲିସ ଯାଜପୁର ପୋଲିସ ଉପରେ ସବୁ ଦାୟିତ୍ୱ ଲଦିଦେଇ ଚୁପ୍ ବସୁଛି ବୋଲି ପ୍ରଶ୍ନ ଉଠୁଛି।
ଏପରି ସ୍ଥିତିରେ ଝିଅ ଝରାଫୁଲଙ୍କ ମୃତ୍ୟୁରେ ଭାଙ୍ଗିପଡିଥିବା ବାପା ରମାକାନ୍ତ ନାୟକ ପୂରା ଭାଙ୍ଗି ପଡ଼ିବା ସହ ପୋଲିସ ପ୍ରଶାସନକୁ ଦାୟୀ କରିଛନ୍ତି। ଯଦି ମାମଲାର ପର୍ଦ୍ଦାଫାଶ ନ ହୁଏ, ତା'ହେଲେ ବିଧାନସଭା ସାମ୍ନାରେ ସପରିବାର ଆତ୍ମାହୁତି ଦେବେ ବୋଲି ଚେତାବନୀ ଦେଇଛନ୍ତି। ଝିଅକୁ କେବେ ନ୍ୟାୟ ମିଳିବ ବୋଲି ସେ କ୍ଷୋଭର ସହ କହିଛନ୍ତି। ଘଟଣା ପରଠୁ ଆମକୁ ନାନା ମାନସିକ ଦୁଶ୍ଚିନ୍ତାରେ ଦିନ କାଟିବାକୁ ପଡୁଛି। ଆମେ ଆଦିବାସୀ ବୋଲି ନ୍ୟାୟ ମିଳିବାରେ ବିଳମ୍ବ ହେଉଛି ବୋଲି ସେ କହିଛନ୍ତି। ସେହିପରି ରମାଦେବୀ ବିଶ୍ୱବିଦ୍ୟାଳୟର ଏକ ଛାତ୍ରୀ ସଙ୍ଗଠନ ରାସ୍ତାକୁ ଓହ୍ଲାଇବାକୁ ଧମକ ଦେଇଛି। ଏପରି ଏକ ସମ୍ବେଦନଶୀଳ ମାମଲାରେ ଯାଜପୁର ପୋଲିସ ଘଟଣାର ଦିନକ ପରେ ପୋଲିସ ମୁଖ୍ୟ ଅଭିଯୁକ୍ତ ରାକେଶଙ୍କୁ ଗିରଫ କରିବା ସହ ରିମାଣ୍ଡରେ ନେଇ କ୍ରାଇମ ସିନ୍ ରିକ୍ରିଏଟ କରିଛି। ସାକ୍ଷୀଙ୍କ ବୟାନ ରେକର୍ଡ, ବ୍ୟବହୃତ ସ୍କୁଟି ଓ ଅନ୍ୟାନ୍ୟସାମଗ୍ରୀ ଜବତ ସହ ଶବ ବ୍ୟବଚ୍ଛେଦ ଓ ଭିସେରା ରିପୋର୍ଟ ସବୁକିଛି ପୋଲିସ ହାତରେ ଲାଗି ସାରିଛି। ବ୍ୟବହୃତ ସ୍କୁଟି ଜବତ ହେବା, ବାଣୀବିହାରଠାରୁ ଆରମ୍ଭ କରି ଗେଷ୍ଟ ହାଉସ୍ରୁ ସିସିଟିଭି ଫୁଟେଜ୍ ମିଳିବା ସହ ଅନେକ ସାକ୍ଷ୍ୟ ପ୍ରମାଣ ରହିଛି। ହେଲେ ରହସ୍ୟ କାହିଁକି ଉନ୍ମୋଚନ ହୋଇ ପାରୁନି ବୋଲି ସଙ୍ଗଠନ କର୍ମକର୍ତ୍ତା ପ୍ରଶ୍ନ ଉଠାଇଛନ୍ତି।
ସୂଚନାଯୋଗ୍ୟ, ମୟୂରଭଞ୍ଜ ଜିଲା ଯଶିପୁର ଅଞ୍ଚଳର ଝରାଫୁଲ ନାୟକ ଭୁବନେଶ୍ୱରରେ ରହି ରମାଦେବୀ ମହିଳା ବିଶ୍ୱବିଦ୍ୟାଳୟରେ ପଢୁଥିଲେ। ଜାନୁୟାରୀ ୨୬ରେ ପ୍ରେମିକ ରାକେଶ ତାଙ୍କୁ ଭୁବନେଶ୍ୱର ବୁଲାଇବା ସହ ରାତିରେ ଧର୍ମବିହାରସ୍ଥିତ ଗେଷ୍ଟ ହାଉସ୍ରେ ରଖିଥିଲେ। ସେହି ରାତିରେ ତାଙ୍କର ରହସ୍ୟଜନକ ମୃତ୍ୟୁ ଘଟିଥିଲା। ୨୭ ତାରିଖ ସକାଳେ ରାକେଶ ଓ ସହଯୋଗୀ ଶକ୍ତିଶେଖର ମୃତଦେହକୁ ସ୍କୁଟିରେ ନେଇ ଯାଜପୁର ଜିଲା କୁଆଖିଆ ନିକଟ ମୂଳାପାଳରେ ଫିଙ୍ଗି ଫେରାର ହୋଇଯାଇଥିଲେ।
